A. Názov kvalifikácie: železobetonár

B. Číselné označenie (kód ISCO-08): 7114

C. Povolanie, ktorého sa kvalifikácia týka: betonári, špecialisti na kladenie betónových povrchov a príbuzní robotníci

D. Kvalifikačný štandard – 7114 železobetonár
•	Táto kvalifikácia je popísaná vo forme kvalifikačného štandardu a hodnotiaceho štandardu. Kvalifikačný štandard sa skladá z vedomostí, zručností a schopností.
•	V tomto kvalifikačnom štandarde sú stanovené odborné vedomosti a odborné zručnosti, potrebné na výkon daného povolania. 
•	Všeobecné schopnosti sú neoddeliteľnou súčasťou každej kvalifikácie a úroveň ich nadobudnutia je popísaná a obsiahnutá v hodnotiacom štandarde.  
•	Odborné schopnosti definujú požiadavky potrebné  na výkon odbornej činnosti  v rámci každej kvalifikácie a úroveň ich nadobudnutia je popísaná a obsiahnutá v hodnotiacom štandarde
•	Predmetom akreditácie vzdelávacieho programu je iba vzdelávacia činnosť zameraná na získanie odborných vedomostí a odborných zručností jednotlivca.

Odporúčaný minimálny rozsah: 450 hodín 
z toho teória: 100 hodín
z toho prax: 350 hodín

Odborné vedomosti 
	Odborné zručnosti
	
ŽELEZOBETONÁR vie/pozná:

- základnú odbornú terminológiu používanú v stavebnej praxi, 
- čítať  stavebnú dokumentáciu pre potreby výkonu pracovných činností v stavebníctve (stavebné a technické výkresy, skice, schémy, pracovné návody a normy STN a EN),
- spôsoby výpočtu potrebného množstva materiálu pre jednotlivé druhy prác,
- základné charakteristiky pozemných stavieb, dopravných stavieb, druhy stavieb,
- oceľové konštrukcie pre rôzne druhy objektov a zariadení,
- stavebné materiály a ich vlastnosti,
- zásady statického spolupôsobenia zvislých a vodorovných nosných konštrukcií,
- základné väzby tehlového muriva, zakladanie muriva a postup pri murovaní,
- druhy a vlastnosti betónu, zásady výroby čerstvého betónu na stavbe aj v centrálnych betonárkach,
- podstatu výroby, dopravy, ukladania, spracovania a ošetrovania betónu a železobetónu,
- železobetónové dielce,
- rôzne technológie betónovania, technologické postupy výroby predpätého betónu a ľahkých betónov,  nové betonárske technológie,
- rôzne technológie výroby a montáže železobetónových výstuží
- technologické postupy výroby a montáže stavebných prefabrikátov,
- pracovné postupy prípravy, viazania a ukladania betonárskej výstuže a pracovné postupy výroby zložitých priestorových armatúr,
- spôsoby úpravy povrchov betónových a železobetónových konštrukcií,
- podmienky a technologické postupy betónovania v zime, pri vysokých teplotách a pod vodou,
- technologické postupy a princípy prípravy, zhotovovania, rozoberania a kontroly debnenia z reziva a materiálov na báze dreva, ale aj montáže a demontáže veľkoplošného debnenia a foriem jednotlivých prvkov a konštrukcií stavebných objektov,
- druhy, funkciu a použitie pracovného náradia, nástrojov a pomôcok pri stavebných prácach,
- druhy, funkciu a základné požiadavky na stroje, prístroje a malú mechanizáciu používanú v odbore,
- prípravu, organizáciu a zabezpečenie pracoviska, spôsoby kontroly kvality stavebných prác,
- zásady hospodárneho využívania energie a zverených materiálových hodnôt,
- zásady bezpečnosti a ochrany zdravia pri práci, hygieny práce a ochrany pred požiarom,
- pozná zásady ochrany životného prostredia pri vykonávaní stavebných prác.
	ŽELEZOBETONÁR je zručný v oblasti:

-	orientácie v STN  a predpisoch na     vykonávanie betonárskych prác,
-	strihania, ohybu, ukladania a viazania betonárskej výstuže podľa výkresovej dokumentácie,
-	manipulácie s betonárskou výstužou pri ukladaní do debnenia aj pri preprave,
-	kontroly debnenia pred betonážou, počas betonáže,
-	ručného viazania, zostavovania, zvarovania a ukladania oceľových výstuží do foriem alebo debnenia železobetónových konštrukcií a do rôznych stavebných konštrukcií,
-	voľby postupu práce a technologických podmienok na výrobu betónových a železobetónových prefabrikátov a vykonávanie betonárskych prác,
-	povrchových úprav podláh vykonávaných cementovými potermi,
-	jednoduchých izolatérskych prác proti vode a vlhkosti, tepelných a zvukových izolácií na vodorovných, zvislých a šikmých konštrukciách,
-	priebežnej kontroly zvislých a vodorovných rovín, výšok a spádov,
-	betónovania stavebných konštrukcií z jednoduchého betónu aj konštrukcií s vloženou armovacou sieťou,
-	zhotovovania betónových vozoviek,
-	nastavovania, ošetrovania a údržby betonárskych strojov a zariadení,
-	obsluhy vibračných stolov a žeriavov pri zhotovovaní stavebných dielcov zo železového betónu a pri ich premiesťovaní,
-	obsluhy ponorných a príložných vibrátorov a vibračných líšt pri betónovaní stavebných konštrukcií zo železového betónu,
-	riadenia a obsluhy zariadení na výrobu železobetónových výstuží,
-	dokončovacích prác na stavbe, vrátane upratovania pracoviska od zvyškov stavebných materiálov a odpadkov,
-	odstraňovania výrobných chýb,
-	terénnych úprav podľa technickej dokumentácie a požiadaviek na ochranu životného prostredia,
-	dodržiavania zásady bezpečnosti a ochrany zdravia pri práci, hygieny práce a ochrany pred požiarom,
-	používania ochranných pracovných pomôcok a zariadení, protipožiarne zariadenia
-	dodržiavania pracovného poriadku a zásad správania sa v kolektíve spoluzamestnancov.

E. HODNOTIACI ŠTANDARD

•	V procese uznávania výsledkov ďalšieho vzdelávania a overenia a hodnotenia odbornej spôsobilosti  v rámci tejto kvalifikácie môže každá fyzická osoba požiadať o vykonanie skúšky. Úroveň nadobudnutých všeobecných schopností je súčasťou hodnotiaceho štandardu (minimálna požiadavka úrovne ISCED 2C).
•	Skúšku bude tvoriť teoretická časť a praktická časť v závislosti od charakteru pracovnej činnosti, na ktorej výkon sa overuje dosiahnutá odborná spôsobilosť a ktorá je určená hodnotiacim štandardom. 
•	Pri zostavovaní učebného plánu vzdelávacieho programu sa sústreďte na to, aby absolvent akreditovaného vzdelávacieho programu vedel na skúške preukázať odborné vedomosti a odborné zručnosti na požadovanej úrovni všeobecných schopností zadefinovaných v hodnotiacom štandarde. 

Predmetom overenia a hodnotenia bude:

1.	technická a projektová dokumentácia stavieb, materiálové a výkonové normy,
2.	poznatky časti PD pre stavebné povolenie, realizačná dokumentácia a orientácia v nich /dôraz na časť statika,/
3.	pochopenie výkresu tvaru a uvedenie všetkých kotevných, spojovacích, dilatačných a pod. prvkov v nich umiestnených pred kladením výstuže,
4.	pochopenie výkresu výstuže podľa zadania  a uloženie výstuže v modeli podľa neho pri dodržaní konštrukčných zásad /stykovanie krátkych prútov v miestach na to učených o kotevnú dĺžku, a pod./,
5.	pochopenie výkresu zostavy stavebných dielcov a popis stykov a spojov z hľadiska statického a technologického; dôraz na technológiu spriemyselneného monolitu s prefabrikátmi pre stratené debnenie/“filigránove nosníky“ v kombinácii s monolitom,
6.	pochopenie výkresu spriahnutých konštrukcií a popis detailov stykov, zdôvodnenie ich funkcie pre zabezpečenie spolupôsobenia a prenosu šmykových síl, a pod./,
7.	popísanie technologického postupu výroby a spracovania betónu podľa technologického predpisu,
8.	výber a popis postupu práce pri výrobe železobetónových prefabrikátov a pri vykonávaní betonárskych prác,
9.	popis postupu a vysvetlenie zhotovovania cementových poterov a mazanín, vysvetlenie potreby vkladania výstuže a miesta ukladania výstuže podľa druhu konštrukcie, predvedenie praktickej ukážky,
10.	popis postupu prípravy betonárskej výstuže od skladovania až po uloženie do debnenia , alebo formy podľa výpisu materiálu z projektovej dokumentácie (PD),
11.	uvedenie postupov pri ručnom viazaní, zostavovaní a zváraní oceľovej výstuže a ich praktická ukážka,
12.	ukladanie výstuže do formy, alebo debnenia pri rôznych stavebných konštrukciách  - vysvetlenie na základe PD a názorné predvedenie, 
13.	popis pracovného postupu a rozdiely pri betónovaní stavebných konštrukcií z prostého betónu a vystuženého betónu a ich praktická ukážka,
14.	význam vystužovania a uloženia nosnej výstuže do jednotlivých prvkov,
15.	popis pracovného postupu pri betonáži náročných železobetónových konštrukcií s veľkou hustotou výstuže,
16.	princíp predpätého betónu, popis pracovného postupu pri zhotovovaní konštrukcií z predpätého betónu,
17.	postupy pri betónovaní vozoviek, popis pracovného postupu a ich praktická ukážka,
18.	druhy betonárskych  ocelí a rozdelenie podľa označenia, číselné a písmenkové značky betonárskych ocelí,
19.	druhy a spôsoby zhutňovania, manipulácia s vibračnými zariadeniami a ich praktická ukážka,
20.	jednotlivé zariadenia na zhutňovanie betonárskych zmesí - ich charakteristika,
21.	jednotlivé stroje a zariadenia na prípravu a úpravu betonárskej výstuže - ich charakteristika,
22.	zásady hospodárneho využívania energie a zverených materiálových hodnôt,
23.	spôsoby kontroly kvality stavebných prác,
24.	zásady ochrany životného prostredia pri vykonávaní stavebných prác.
25.	použitie a udržiavanie ochranných pracovných prostriedkov.